Birgitte Vind (S), 2023-04-27:
Jeg er faktisk lige så rystet, men det er vist over noget andet, og det er det med, at jeg på noget tidspunkt skulle have sammenlignet Dansk Folkeparti med Rusland.
Jeg siger, at i en tid, hvor demokratiet knægtes i Europa, skal vi netop værne om det demokrati, vi har, og vi skal ikke gå i gang med at udstille bestemte borgere og sige, at de ikke må stemme.
Noget af det fineste, vi har, er vores demokrati, og det skal vi passe rigtig godt på.
Vi skal hele tiden udvikle det, og der vil jeg meget gerne være med i en debat om, hvordan vi kan gøre det.
Og vi skal også tage de her debatter løbende.
Men vi er ikke enige med forslagsstillerne, og det tror jeg ikke jeg har så meget mere at sige til.
Tak for ordet.
Jeg må sige, at det føles som noget af et deja-vu at læse Dansk Folkepartis forslag her.
For lidt over et år siden stod jeg her også og – sagt på en diplomatisk måde – rystede lidt på hovedet ad Dansk Folkepartis forslag om at ophæve stemmeretten for udvalgte borgere i det danske samfund.
Meget er sket i dansk politik siden.
Vi har haft et folketingsvalg og fået en regering hen over midten.
Vi har haft et nybrud i dansk politik, men desværre er der i denne sag ikke flyttet ret meget på Dansk Folkepartis syn på det demokratiske folkestyre.
Derfor vil jeg igen for god ordens skyld slå fast, at vi i Socialdemokratiet stadig væk slår ring om borgernes rettigheder.
Vi er selvfølgelig meget enige i, at et lokaldemokrati hele tiden skal gødes, skal plejes, skal udvikles, men jeg har simpelt hen så svært ved at forstå, hvordan Dansk Folkeparti kan mene, at det at fratage bestemte borgere nogle rettigheder og nogle muligheder skulle styrke noget lokaldemokrati; det forstår jeg simpelt hen ikke.
Vi ser det faktisk som direkte ødelæggende for vores demokrati, hvis man vil igangsætte en proces mod en traktatændring for at fratage nogle borgere deres rettigheder, deres stemmeret i et demokrati.
Dansk Folkeparti har fremsat et beslutningsforslag, der vil være i strid med EU-retten og Danmarks internationale forpligtelser til at sikre, at herboende udlændinge, der opfylder en række betingelser, kan stemme til regionale og kommunale valg.
Valgret og valgbarhed til kommunale og regionale valg for EU-statsborgere er reguleret i Traktaten om Den Europæiske Unions funktionsmåde, der fastslår, at enhver unionsborger, der har bopæl i en medlemsstat, hvor vedkommende ikke er statsborger, har valgret og er valgbar ved kommunale valg i den medlemsstat, hvor vedkommende har bopæl, på samme betingelser som statsborgerne i denne stat.
Vi ønsker ikke at tage skridt for at ændre traktaten, som er med til at sikre unionsborgere – og vi er medlem af Den Europæiske Union – og dermed også danske borgere grundlæggende rettigheder.
Det er jo i forvejen ikke hvem som helst, der har stemmeret, og vi mener, at 4 år er en fornuftig grænse.
Vi kan slet ikke forstå, at man mener, at det skader lokaldemokratiet, at udenlandske statsborgere, der bor, arbejder, betaler skat og har levet mindst 4 år i Danmark, må være en del af vores lokaldemokrati.
Vi har jo netop en forventning om, at disse mennesker er deltagende i vores samfund, og selvfølgelig skal det også gælde demokratiet.
Deltagelse i helt basale demokratiske processer som et valg er i min optik en af vores lands kerneværdier.
Det er noget af det smukkeste, vi har, og det skal vi selvfølgelig værne om og ikke indskrænke.
Samtidig synes jeg også, det virker en smule – og nu bliver jeg måske lidt grov – tonedøvt, at man i en tid, hvor Rusland invaderer et land på det europæiske kontinent, hvilket grundlæggende udfordrer de demokratiske rettigheder, som EU og Danmark værner om, fremsætter et forslag i Folketinget, hvor man ønsker at igangsætte en proces om en traktatændring, som i sidste ende vil fratage herboende mennesker deres demokratiske rettigheder.
Den fortsatte krig i Ukraine burde minde os alle om, at demokratiet er noget af det allerallerfineste, vi har, og det skal vi passe på.
Vi er i en tid, hvor vi skal samle og ikke splitte.
Vi skal værne om og styrke vores demokrati og ikke indskrænke det.
Derfor kan Socialdemokratiet ikke støtte forslaget.
Tak for ordet.